open-index/open-wikipedia-markdown huggingface dataset:
Άλυτα προβλήματα της θεωρίας αριθμών

Τα κλασικά **άλυτα προβλήματα της [[θεωρία αριθμών|θεωρίας αριθμών]]** παραδοσιακά ήταν τρία:
* H εικασία του Γκόλντμπαχ: Κάθε άρτιος θετικός ακέραιος μεγαλύτερος του 2 μπορεί να γραφτεί ως άθροισμα δύο πρώτων αριθμών, έτσι ώστε για κάθε n \geq 2, ισχύει ότι 2n = p + q, όπου p, q πρώτοι αριθμοί.
* Η Υπόθεση Ρίμαν: Το πραγματικό μέρος κάθε μη τετριμμένης μηδενικής ρίζας της συνάρτησης ''ζ'' του Ρήμαν είναι 1/2.
* To τελευταίο θεώρημα του Φερμά: Δεν υπάρχουν θετικοί ακέραιοι x, y, και z τέτοιοι ώστε x^n + y^n = z^n, όπου n θετικός ακέραιος μεγαλύτερος του 2.
Το τελευταίο θεώρημα του Φερμά αποδείχθηκε πρόσφατα από τους μαθηματικούς Άντριου Γουάιλς και Richard Taylor στο πανεπιστήμιο του Πρίνστον.

Άλλα άλυτα προβλήματα της θεωρίας αριθμών είναι:
*Υπάρχει πάντα ένας πρώτος αριθμός μεταξύ 2 διαδοχικών τέλειων τετραγώνων;
*Η υπόθεση των διδύμων πρώτων αριθμών.
*Η απειρία των τέλειων αριθμών.
*Υπάρχει περιττός τέλειος αριθμός;
*Περιέχει η ακολουθία Φιμπονάτσι άπειρους πρώτους αριθμούς;
*Αν x είναι πρώτος ο 2x - 1 δεν θα διαιρείται από το τετράγωνο ενός πρώτου.
*Υπάρχουν άπειροι πρώτοι της μορφής n^2 + 1;
*Τα Αιγυπτιακά κλάσματα: προσδιορίστε αν κάθε κλάσμα της μορφής \tfrac{4}{n} με n > 1 μπορεί να γραφεί ως το άθροισμα τριών θετικών ρητών αριθμών με αριθμητή 1, π.χ. \tfrac{4}{n} = \tfrac{1}{i} + \tfrac{1}{j} + \tfrac{1}{k}.

## Πηγές
* Eric W. Weisstein, "*Unsolved Problems*", MathWorld—A Wolfram Web Resource http://mathworld.wolfram.com/UnsolvedProblems.html

Κατηγορία:Θεωρία αριθμών
Ανδρόνικος

Το όνομα **Ανδρόνικος** μπορεί να αναφέρεται στους παρακάτω:

* Ανδρόνικος ο Κυρρήστης
* Ανδρόνικος ο Ρόδιος, περιπατητικός φιλόσοφος
* Άγιος Ανδρόνικος, μάρτυρας στην Κιλικία της Μικράς Ασίας
* Ανδρόνικος Α΄ Κομνηνός, Βυζαντινός Αυτοκράτορας από το 1183 έως το 1185
* Ανδρόνικος Β΄ Παλαιολόγος, Βυζαντινός Αυτοκράτορας από το 1282 έως το 1328
* Ανδρόνικος Γ΄ Παλαιολόγος, Βυζαντινός Αυτοκράτορας από το 1328 έως το 1341
* Ανδρόνικος Δ´ Παλαιολόγος, Βυζαντινός Αυτοκράτορας από το 1376 έως το 1379
* Ανδρόνικος Ε´ Παλαιολόγος συναυτοκράτορας (1403-1407)
* Ανδρόνικος Παλαιολόγος (γιος Γεωργίου) δούκας της Θεσσαλονίκης (11ος-1ος αι.)
* Ανδρόνικος Παλαιολόγος (γιος Αλέξιου) μέγας δομέστικος (12ος-13ος αι.)
* Ανδρόνικος Παλαιολόγος (γιος Μανουήλ Β΄), δεσπότης της  Θεσσαλονίκης (15ος αι.)
* Λίβιος Ανδρόνικος
* Μανώλης Ανδρόνικος
* Τίτος Ανδρόνικος
* Ανδρόνικος Ασάν
* Ανδρόνικος Κάλλιστος
* Ανδρόνικος Πάικος
* Ανδρόνικος ο Θεσσαλονικεύς, Έλληνας λόγιος του 15ου αι.
* Ανδρόνικος Δούκας Σγουρός
* Ανδρόνικος Χαϊτάς

Κατηγορία:Αποσαφηνίσεις ονομάτων
Φρίντριχ Ντέσαουερ

Ο **Φρίντριχ Ντέσαουερ** (*Friedrich Dessauer*, 19 Ιουλίου 1881 - 16 Φεβρουαρίου 1963) ήταν Γερμανός φυσικός και φιλόσοφος, ο οποίος εργάστηκε σε περιοχές της επιστήμης μεταξύ φυσικής, βιολογίας και ιατρικής.

Διετέλεσε καθηγητής και διευθυντής του βιοφυσικού Ινστιτούτου της Φραγκφούρτης, της Πειραματικής Φυσικής του Πανεπιστημίου του Φράιμπουργκ (Ελβετίας), διακρίθηκε δε και ως ερευνητής στον τομέα της θεραπείας ασθενειών μέσω των ακτίνων Χ ενώ επινόησε την κατασκευή πολλών συσκευών ακτινοβολίας. Αυτή η απασχόληση του επέφερε σωματικές βλάβες, ώστε να υποστεί γύρω τις 100 εγχειρήσεις, οι οποίες και εξωτερικά του άφησαν μόνιμες παραμορφώσεις.

Συνέγραψε πολλά βιβλία, όπως είναι: «Άνθρωπος και κόσμος», «Το πρόβλημα της Τεχνικής», «Η φυσικομαθηματική Γνώση - Συμβολή στη φιλοσοφία της φύσης», «Η Θρησκεία υπό το φως της σύγχρονης Φυσικής Επιστήμης», «Η περίπτωση του Γαλιλαίου και εμείς» κ.α. Ο καθηγητής Paseual Jordan έγραψε ότι «*ο Ντεσάουερ συνδυάζει εξαιρετική  και πρωτοποριακή  επιτυχία σε ειδικές περιοχές της επιστήμης, με ταυτόχρονη βαθιά γνώση των προβλημάτων της ζωής και του πνεύματος*».

## Παραπομπές


Κατηγορία:Γερμανοί φυσικοί
Κατηγορία:Γερμανοί φιλόσοφοι
Γιόζεφ Καίλιν

Ο **Γιόζεφ Καίλιν** (ελβετικά:Josef Kälin/αγγλικά:Joseph Kaelin) (1903-1965) είναι Ελβετός ζωολόγος και ανθρωπολόγος, καθηγητής από το 1940, στο Πανεπιστήμιο του Φρίμπουργκ (Fribourg) και διευθυντής του Ινστιτούτου Ζωολογίας και συγκριτικής Ανατομίας. Προηγουμένως ο καθηγητής Καίλιν εργάσθηκε στο Κρατικό Μουσείο του Μονάχου και στο εθνικό Μουσείο φυσικής ιστορίας των Παρισίων. Διετέλεσε πρόεδρος (1948 - 1949) της Ελβετικής Ζωολογικής Εταιρείας και προηγουμένως πρόεδρος της Ελβετικής Ανθρωπολογικής καθώς και της Παλαιοντολογικής Εταιρείας και Πρύτανης (1959 - 1960) του Πανεπιστημίου Fribourg. Υπήρξε εκδότης του περιοδικού *"Acta Anatomica"* και συγγραφέας πολυαρίθμων επιστημονικών εργασιών.

## Παραπομπές


Κατηγορία:Ελβετοί επιστήμονες
Κατηγορία:Ανθρωπολόγοι
Κατηγορία:Ζωολόγοι
Κατηγορία:Ελβετοί εκδότες
Βιοστατιστική

Η **βιοστατιστική** (μερικές φορές γνωστή ως *βιομετρία*) είναι η εφαρμογή των στατιστικών μεθόδων στη βιολογία και, συνηθέστερα, στην ιατρική. Επειδή οι ερευνητικές υποθέσεις και σενάρια στις επιστήμες της βιολογίας και της ιατρικής είναι ποικίλες, η βιοστατιστική συμπεριλαμβάνει γενικότερα κάθε ποσοτική, και όχι μόνο στατιστική, προσέγγιση που μπορεί να χρησιμοποιηθεί για να απαντήσει σε ερευνητικά ερωτήματα ή να ελέγξει την ορθότητα επιστημονικών θεωριών, υποθέσεων και σεναρίων. 
Ο Σχεδιασμός και η ανάλυση των κλινικών δοκιμών είναι ίσως η περισσότερο γνωστή εφαρμογή των στατιστικών μεθόδων στη ιατρική. 

## Τα προγράμματα και τα πανεπιστήμια
Τα εκπαιδευτικά προγράμματα Βιοστατιστικής είναι σχεδόν αποκλειστικά μεταπτυχιακά. Συχνά βρίσκονται στα σχολεία της δημόσιας υγείας, που συνδέονται με τις σχολές της ιατρικής, της δασοπονίας, ή της γεωργία ή ως ειδικές κατευθύνσεις εφαρμογής στα τμήματα Στατιστικής επιστήμης. 

Επιπλέον, πολλά πανεπιστημιακά τμήματα σχετικά με τις οικολογικές επιστήμες διοργανώνουν μια σειρά μαθημάτων βιοστατιστικής που εισάγει έννοιες όπως αυτή των ελέγχων υποθέσεων για μία μεταβλητή ή για πολυμεταβλητά δεδομένα ενός ή περισσότερων δειγμάτων ή ομάδων. Συχνά αυτά τα μαθήματα συνδυάζονται με μαθήματα Πειραματικού Σχεδιασμού. 

## Ο διαχωρισμός από τη στατιστική
Πολλοί επιστήμονες της στατιστικής δυσανασχετούν για το διαχωρισμό της Βιοστατιστικής από τη Στατιστική με την έννοια
ότι ένας στατιστικός μπορεί να χειριστεί και Ιατρικά προβλήματα.
Όμως η πράξη στις χώρες της Ευρώπης και τις Η.Π.Α έδειξε ότι χρειάζονται εξειδικευμένες γνώσεις (τόσο στην ορολογία όσο και στην ανάλυση) που ένας στατιστικός δεν γνωρίζει. 
Αυτό, σε συνδυασμό με αυξημένη ζήτηση Βιοστατιστικών επιστημόνων από Ιατρικές και φαρμακευτικές εταιρείες, οδήγησε στη δημιουργία εντατικών μεταπτυχιακών προγραμμάτων  βιοστατιστικής ή ιατρικής στατιστικής σε πολλά πανεπιστήμια της Ευρώπης και των ΗΠΑ εκ των οποίων αρκετά είναι άμεσα συνδεδεμένα με τη διαδικασία της παραγωγής και της Ιατρικής έρευνας. 

Τα τελευταία χρόνια λειτουργεί μεταπτυχιακό τμήμα βιοστατιστικής στην Ιατρική Σχολή Αθηνών σε συνεργασία με το Μαθηματικό Τμήμα του Πανεπιστημιού Αθηνών ενώ τόσο το Οικονομικό Πανεπιστήμιο Αθηνών όσο και το Πανεπιστήμιο Πειραιώς έχουν καθιερώσει κατευθύνσεις σχετικές με την Ιατρική Στατιστική στα μεταπτυχιακά τους.

## Στην Ελλάδα
Επίσης, πρόσφατα εγκρίθηκε το "Μεταπτυχιακό Μεθοδολογία Βιοϊατρικής Έρευνας, Βιοστατιστική και Κλινική Βιοπληροφορική" που δίνει έμφαση στην εφαρμογή της Βιοστατιστικής και Βιοπληροφορικής στις Βιοϊατρικές Επιστήμες. Το Μεταπτυχιακό οργανώνεται από το Τμήμα Ιατρικής του Πανεπιστημίου Θεσσαλίας. Το συγκεκριμένο Μεταπτυχιακό παρέχει υπόβαθρο για i) το σχεδιασμό, τη διεξαγωγή και την ανάλυση Κλινικών Μελετών, ii) την επεξεργασία και ερμηνεία Βιοϊατρικών (και Γενετικών) Δεδομένων, iii) τη διαχείριση Βιοϊατρικών Δεδομένων και iv) τη Λήψη Αποφάσεων βασισμένων στη Συστηματική Ανασκόπηση και Μέτα-ανάλυση.

## Εξωτερικοί σύνδεσμοι

*  Statistics for College Students and Researchers


Κατηγορία:Βιοπληροφορική
Κατηγορία:Δημογραφία
Podcasting

To **podcasting** είναι μια υπηρεσία διαθέσιμη σε χρήστες η οποία τους επιτρέπει να ακούσουν μια συζήτηση όποτε το ζητήσουν (αντίστοιχα όταν υποστηρίζεται βίντεο ονομάζεται vidcasting ή video podcasting, videocasting, και vodcasting). Ο όρος ραδιόφωνο έχει χαρακτηριστεί λανθασμένος για την περιγραφή ενός podcast καθώς τα podcast είναι ψηφιακά αρχεία και όχι ραδιοκύματα, και σε αντίθεση με το ραδιόφωνο έχουν διάρκεια στον χρόνο, και δεν απαιτούν εξοπλισμό μεγάλου κόστους. Τα podcast μπορούν να δημιουργηθούν από καθένα που διαθέτει μικρόφωνο, λογισμικό ηχογράφησης, και σύνδεση στο internet. Υπάρχουν επίσης πολλά videocast και podcast τα οποία έχουν δημιουργηθεί από οργανισμούς όπως το BBC, και την Deutsche Welle.

Αναφέρθηκε πρώτη φορά το 2004 σε ένα άρθρο του Ben Hammersley στη Guardian. Ο όρος "podcast" είναι παράγωγος του iPod (i: internet, pod: χέδρωπας, κέλυφος μπιζελιού) φορητής συσκευής μουσικής της Apple και του broadcast.. Αν και είναι σαφές και κοινώς αποδεκτό ότι ο όρος έχει να κάνει με το iPod που αποτελεί πνευματική ιδιοκτησία της Apple, για να αποφευχθούν προβλήματα πνευματικών δικαιωμάτων το podcast αποκαλείται και Personal On Demand broadCAST. 
Ο Adam Curry, ο οποίος δημιούργησε το δημοφιλές πρόγραμμα *iPodder* το οποίο είναι λογισμικό podcatcher, αυτοαποκαλείται «podfather» («πατέρας των podcast») και έχει γίνει γνωστός για παραποίηση άρθρων για το podcasting στην αγγλική Βικιπαίδεια, τα οποία προσπαθούσε να κάνει να υποστηρίζουν ότι αυτός ήταν ο πρώτος παραγωγός. Στην πραγματικότητα, αν και έχει βοηθήσει στην ανάπτυξη του podcasting δεν ήταν ο πρώτος podcaster.

## Τρόπος μετάδοσης των podcast

Η λειτουργία του έχει ως εξής: Ο παραγωγός ηχογραφεί τις εκπομπές του και τις ανεβάζει στο Ίντερνετ (συνήθως σε μορφή MP3 ή M4A) -- στον διαδικτυακό εξυπηρετητή του ή σε ένα διαδικτυακό αρχείο όπως το *Internet Archive* -- απ' όπου οι χρήστες μπορούν να το κατεβάσουν και να το ακούσουν όποτε θέλουν. Για να γίνεται αυτόματα η μετάδοση των podcast συνήθως χρησιμοποιούνται blogs (για αυτό και τα podcast ορισμένες φορές ονομάζονται «audioblogs» («ακουστικά blogs»), στα οποία υπάρχουν άρθρα με συνδέσμους με το αρχείο ήχου. Υπάρχουν podcatchers, προγράμματα δηλαδή που λαμβάνουν podcast. Αυτά χρησιμοποιούν τα RSS feeds των blogs που συνήθως χρησιμοποιούνται για podcast, και βρίσκουν το αρχείο ήχου, το οποίο κατεβάζουν αυτόματα. Οι χρήστες μπορούν επίσης να το μεταφέρουν σε ένα κινητό ή σε μια συσκευή αναπαραγωγής ήχου και να το ακούσουν οπουδήποτε και οποτεδήποτε.

## Εξωτερικοί σύνδεσμοι
* Τί είναι το PodCasting?
* Podcasting με iTunes και iPod -- Οδηγίες από την ιστοσελίδα της Apple 
* iPodder  
* Podcast.net 
* AudioFeeds.org – Οδηγίες για Podcasting
* Podcast Chapter Tool Tutorial wiki
* Startup Stories - Το πρώτο Ελληνόφωνο Podcast για επιχειρηματικότητα και Ελληνικές Startups
*Empower Yourself - Ελληνόφωνο podcast για την προσωπική ανάπτυξη και την αυτοβελτίωση
*Fathers Tales - Ελληνόφωνο podcast για τους παντρεμένους άντρες άνω των 40

## Πηγές


Κατηγορία:Ραδιοφωνική τεχνολογία
Κατηγορία:Ψηφιακός ήχος
Κατηγορία:Κοινωνία και τεχνολογία
Βιομηχανική Οργάνωση

*Βιομηχανική οργάνωση* είναι ένας εφαρμοσμένος κλάδος των μικροοικονομικών. Τα πρώτα πιθανώς δείγματα της θεωρίας βρίσκονται κατά τον 19ο αιώνα στην δουλειά του Αντουάν Κουρνό και του Μπέρτραντ πάνω στα ολιγοπώλια.

## Ανάπτυξη
Η πραγματική έκρηξη ήρθε πολύ αργότερα, κατά την δεκαετία του 70, όταν πολλοί οικονομολόγοι άρχισαν να πιστεύουν ότι με την βοήθεια της θεωρίας παιγνίου μπορούν να εξηγήσουν τις αλληλεπιδράσεις στις πραγματικές αγορές. Σύντομα όμως έγινε κατανοητό ότι η οικονομική ανάλυση κάθε αγοράς θέλει και ένα διαφορετικό μοντέλο. Έτσι έχουμε ας πούμε μοντέλα ανταγωνισμού *σε ποιότητα*, μοντέλα ανταγωνισμού *σε ποσότητα*, μοντέλα ανταγωνισμού *σε τιμές*, ολιγοπώλια, μονοπωλιακό ανταγωνισμό, στατικά μοντέλα, δυναμικά μοντέλα, μοντέλα με διαφοροποίηση στον χώρο κτλ

Πολλά από αυτά τα μοντέλα έχουν ξεκινήσει και έναν νέο κλάδο της οικονομικής βιβλιογραφίας.

Σημαντικότερο βιβλίο του τομέα είναι μάλλον το Theory of Industrial Organization, του Jean Tirole.

Κατηγορία:Μικροοικονομική
Κατηγορία:Αγορά (οικονομικά)
Θεωρία γενικής ισορροπίας

Η **θεωρία γενικής ισορροπίας** είναι κλάδος των θεωρητικών οικονομικών. Παραδοσιακά (ιστορικά) εντάσσεται στην μικροοικονομική θεωρία, αν και εδώ και δεκαετίες γίνεται προσπάθεια για τη λεγόμενη "μικροοικονομική θεμελίωση της μακροοικονομικής" και έχουν αναπτυχθεί αρκετά, απλοποιημένα, μακροοικονομικά μοντέλα γενικής ισορροπίας.

Εντάσσεται άλλωστε στη λεγόμενη κλασική οικονομική θεωρία, η οποία ως γνωστόν τέθηκε υπό γενική αμφισβήτηση από τον Κέυνς και τη Γενική Θεωρία του και τα γεγονότα της οικονομικής κρίσης του 1929. Η οικονομία στην πραγματικότητα είναι δυνατόν να βρίσκεται για παρατεταμένα χρονικά διαστήματα σε θέση ισορροπίας μακριά από το δυνητικό προϊόν (οικονομική ύφεση).

Το θέμα της είναι η ύπαρξη θέσης ισορροπίας σε μια ελεύθερη αγορά. Επίσης μελετώνται τα χαρακτηριστικά αυτής της θέσης ισορροπίας. Είναι το αποτέλεσμα Παρέτο αποτελεσματικό; Είναι η θέση σταθερή; Υπάρχει σύγκλιση προς αυτήν την θέση αν ξεκινούμε σε μια θέση εκτός ισορροπίας; Είναι η θέση ισορροπίας μοναδική;

Το μεγάλο αποτέλεσμα της θεωρίας ισορροπίας είναι ότι υπό αρκετά χαλαρές προϋποθέσεις, η θέση ισορροπίας είναι μοναδική και Παρέτο αποτελεσματική.

Αν και ακούγεται τεχνική η συζήτηση (και η θεωρία είναι όντως αρκετά τεχνική), τα αποτελέσματα είναι πολύ σημαντικά. Για παράδειγμα η μοναδικότητα της θέσης ισορροπίας οδηγεί σε ένα αναπάντεχο συμπέρασμα. Αν αφεθεί η αγορά ελεύθερη θα καταλήξουμε σίγουρα αργά ή γρήγορα σε μια δεδομένη θέση ισορροπίας. Αυτό σημαίνει για παράδειγμα ότι οι πολιτικές ενισχύσεων κάποιων βιομηχανικών τομέων είναι εντελώς άχρηστες! Αφού οι βιομηχανίες με ή χωρίς ενισχύσεις θα καταλήξουν στο ίδιο τελικό αποτέλεσμα, στην ίδια θέση ισορροπίας!

## Κριτική
Η κλασική θεωρία γενικής ισορροπίας έχει κάποιες αδυναμίες:

α) Αγνοεί ένα σημαντικό πρόβλημα των οικονομικών. Το πρόβλημα της πληροφορίας. Τι γίνεται αν η παραγωγή ενός προϊόντος εξαρτάται από τυχαία γεγονότα; Τι γίνεται αν ο κάθε παραγωγός έχει διαφορετική πληροφόρηση για το πως τελικά θα κινηθεί η συνολική παραγωγή; Για να απαντηθεί αυτό το ερώτημα χρησιμοποιήθηκαν αρκετές, κυρίως στατιστικές θεωρίες. Μια από τις σημαντικότερες είναι η θεωρία ορθολογιστικών προσδοκιών όπως διατυπώθηκε από τον John F. Muth (1961).

β) Οι συναρτήσεις παραγωγής είναι κυρτές. Αυτό σημαίνει ότι διπλασιασμός όλων των συντελεστών παραγωγής φέρνει το πολύ διπλάσιο αποτέλεσμα. Αυτό είναι σε σύγκρουση με τις οικονομίες κλίμακας που παρατηρούμε στην πραγματική ζωή, όπου ένα μεγάλο εργοστάσιο είναι πιο παραγωγικό από ένα μικρό. Σε περίπτωση που έχουμε κοίλες συναρτήσεις παραγωγής η θέση ισορροπίας δεν είναι μοναδική!

Όλες αυτές οι αδυναμίες έχουν μελετηθεί αρκετά τα τελευταία 30 χρόνια.

Κατηγορία:Μικροοικονομική
Εκτόπισμα

Το **Εκτόπισμα** (displacement) ενός πλοίου δεν είναι τίποτε άλλο παρά το **βάρος** του νερού που εκτοπίζει με τον όγκο του (weight of displacement), που ισούται αφενός μεν με αυτό τούτο το βάρος του πλοίου μετρούμενο σε τόνους (displacement tons), αφετέρου δε με τον όγκο του εκτοπιζόμενου ύδατος (volume of displacement).

## Διακρίσεις

Το εκτόπισμα διακρίνεται σε *πλήρες* εκτόπισμα, *έμφορτο* και *άφορτο*.
*Πλήρες εκτόπισμα (full displacement): Καλείται το εκτόπισμα του πλοίου με **πλήρες** φορτίο και εφόδια (καύσιμα, νερά, τρόφιμα, έρμα και άλλα εφόδια).
*Έμφορτο εκτόπισμα (load displacement): Καλείται το βάρος του πλοίου **συν** το φορτίο που φέρει.
*Άφορτο εκτόπισμα (light displacement): Καλείται το βάρος **μόνο** του πλοίου, χωρίς φορτίο.

## Εφαρμογή

Το πόσο βάρος φορτίου μπορεί να μεταφέρει ασφαλώς ένα πλοίο, είτε είναι βαμβάκι είτε άρματα μάχης ορίζεται από τη γραμμή φόρτωσης του πλοίου. Έτσι υφίσταται άλλη μια έννοια: **χωρητικότητα εκτοπίσματος**. Χωρητικότητα εκτοπίσματος (dispacement tonnage) είναι το βάρος του εκτοπιζόμενου ύδατος όταν αυτό το πλοίο βυθίζεται (εκ του φορτίου) μέχρι τη γραμμή φόρτωσης. Μετρείται σε τόνους εκτοπίσματος (dispacement tons). Ένας τόνος εκτοπίσματος (dt) ισούται με **35** κυβ. πόδες εκτοπιζόμενου θαλασσινού νερού και **36** κυβ. πόδες γλυκού νερού (ποταμών, λιμνών).

Προσοχή και πάλι, δεν θα πρέπει να συγχέεται η χωρητικότητα εκτοπίσματος που είναι βάρος με τις άλλες έννοιες της χωρητικότητας που είναι όγκος.

Ο υπολογισμός στη φόρτωση είναι πολύ σημαντικός ιδιαίτερα αν το λιμάνι φόρτωσης ή εκφόρτωσης είναι ποτάμιο, για να μη θεωρηθεί το πλοίο υπέρβαρο (παράνομο).

## Σημειώσεις
* Το μέγεθος των πολεμικών πλοίων, των ρυμουλκών και των ναυαγοσωστικών εκφράζεται σε τόνους "εκτοπίσματος". Αυτό γίνεται και για τα επιβατηγά πλοία για λόγους καθαρά διαφημιστικούς. Σε αντίθεση προς τα φορτηγά πλοία που για το μέγεθός τους εκφράζεται η χωρητικότητα.

## Δείτε επίσης
* Πλοίο άνευ εκτοπίσματος

Κατηγορία:Ναυτική ορολογία
Κατηγορία:Πλοίο
Χονσού

Το **Χονσού** (, ακριβέστερα **Χόνσ'ου**) είναι το μεγαλύτερο νησί της Ιαπωνίας. Βρίσκεται νοτίως του Χοκκάιντω, βορείως του Σικόκου και βορειοανατολικά του Κιούσου. Είναι το έβδομο μεγαλύτερο νησί του κόσμου και το δεύτερο με το μεγαλύτερο πληθυσμό μετά την Ιάβα.

Το νησί έχει περίπου 1.300 χλμ. μήκος ενώ το εύρος του εκτείνεται από 50 σε 230 χλμ. και η συνολική έκτασή του είναι 227.943 τετραγωνικά χιλιόμετρα, καλύπτοντας το 60% της συνολικής έκτασης της Ιαπωνίας. Είναι μεγαλύτερο από το νησί της Μεγάλης Βρετανίας. Διαθέτει επίσης ακτογραμμή μήκους 10.084 χλμ.

Ορεινή και ηφαιστειογενής περιοχή, το Χονσού πλήττεται συχνά από σεισμούς. Η υψηλότερη κορυφή του είναι το ενεργό ηφαίστειο του Φούτζι στα 3.776 μέτρα. Διαρέεται από πολλούς ποταμούς, μεταξύ των οποίων και ο ποταμός Σινάνο, ο μεγαλύτερος της Ιαπωνίας. Το κλίμα του ποικίλει από τον ψυχρό βορρά μέχρι τον υποτροπικό νότο.

Ο πληθυσμός του είναι 103.000.000 (2005), συγκεντρωμένος στις διαθέσιμες πεδινές περιοχές, κυρίως στην πεδιάδα Κάντο, όπου το 25 % του πληθυσμού διαμένει εντός ή γύρω από το Τόκυο και τη Γιοκοχάμα. Άλλες πόλεις περιλαμβάνουν τις Κυότο, Οσάκα, Κόμπε, Χιροσίμα, Σέννται και Νάγκογια. Το νησί χωρίζεται σε πέντε περιοχές και εμπεριέχει 34 περιφέρειες, μεταξύ των οποίων και η μητροπολιτική περιφέρεια του Τόκυο.

Τα τρία τέταρτα των βασικών, σημαντικών και σύγχρονων πόλεων της Ιαπωνίας βρίσκονται στο Χονσού όπως οι Τόκυο, Γιοκοχάμα, Ναγκόγια, Κόμπε, Κυότο, Άκιτα, Σεντάι, Φουκουσίμα, Νιιγκάτα και Χιροσίμα. Επίσης, εδώ βρίσκονται και σημαντικά πολιτιστικά κέντρα όπως το Κυότο, η Νάρα και η Καμακούρα.

Το νησί περιλαμβάνει και σημαντικές αγροτικές περιοχές. Η Νιιγκάτα θεωρείται ως σημαντικός παραγωγός ρυζιού, οι πεδιάδες του Κάντο και του Νόμπι παράγουν ρύζι και λαχανικά, το Γιαμαμάσι είναι μείζων φρουτο-παραγωγή περιοχή και το Αομόρι είναι γνωστό για τα μήλα του.

Μια σειρά από βουνά διατρέχουν κατά μήκος το νησί του Χονσού. Εκτός από το βουνό Φούτζι («Φούτζι-σαν» ή «Φούτζι-γιάμα», το υψηλότερο όλης της Ιαπωνίας), στο Χονσού βρίσκονται και οι Ιαπωνικές Άλπεις. Η ύπαρξη των βουνών ευθύνονται και για τις σημαντικές κλιματολογικές διαφορές μεταξύ της νότιας ή ανατολικής πλευράς και της δυτικής ή βόρειας.

## Παραπομπές


## Εξωτερικοί σύνδεσμοι
* 
* Χονσού, Εγκυκλοπαίδεια Μπριτάνικα] 

Κατηγορία:Νησιά της Ιαπωνίας
The World Factbook

Το ***The World Factbook*** είναι μια ετήσια έκδοση της Κεντρικής Υπηρεσίας Πληροφοριών (CIA) των Ηνωμένων Πολιτειών, τύπου Αλμανάκ, με βασικά στοιχεία και πληροφορίες για όλες τις χώρες του κόσμου. Το εγχειρίδιο αυτό που αφορά την κάθε Χώρα αναγνωρίζεται επίσημα από τις ΗΠΑ και περιλαμβάνει στοιχεία γενικής εικόνας σε μια περιγραφή δύο-τριών σελίδων για την δημογραφία, τοποθεσία, οικονομία, κυβέρνηση, βιομηχανία, στρατιωτικές δυνατότητες κλπ.

Επειδή το World Factbook είναι δημιουργία της CIA για χρήση από αξιωματούχους των ΗΠΑ και του ΝΑΤΟ, η μορφή και το περιεχόμενο είναι προσανατολισμένα στην κάλυψη συγκεκριμένων αντικειμένων. Το World Factbook δεν καλύπτεται από πνευματικά δικαιώματα επειδή είναι δημιούργημα υπαλλήλων της κυβέρνησης των ΗΠΑ εν υπηρεσία, συνεπώς επιτρέπεται η ελεύθερη αντιγραφή και τροποποίησή του από οποιονδήποτε χωρίς άδεια από την CIA, εκτός βέβαια από το ίδιο το έμβλημα της CIA που καλύπτεται από σχετικό νόμο.

## Αντίστοιχες εκδόσεις
* Αντίστοιχο προς αυτό είναι και το αγγλικής έκδοσης "The Statesman's Year Book" έκδοσης J. Paxton.

## Παραπομπές


## Εξωτερικοί σύνδεσμοι
* CIA - The World Factbook 

Κατηγορία:Αλμανάκ
Κατηγορία:Περιοδικά με τόπο έκδοσης τις Ηνωμένες Πολιτείες
Κατηγορία:CIA
Επιθεώρηση πλοίου

Με τον όρο **επιθεώρηση πλοίου** (survey) στη ναυτιλιακή ορολογία νοείται ο πάσης φύσεως έλεγχος που γίνεται σε πλοίο ή και ακόμη στο φορτίο που φέρει για τη διαπίστωση της κατάστασής του, προκειμένου να του χορηγηθούν πιστοποιητικά αξιοπλοΐας.

Οι κυριότερες επιθεωρήσεις που υφίσταται ένα πλοίο είναι:

* Η αρχική ή πρώτη επιθεώρηση (initial survey).
* Η ετήσια επιθεώρηση (annual survey).
* Η περιοδική επιθεώρηση (periodic survey).
* Η επιθεώρηση επισκευών (repairs survey), μετά από επισκευή(ές).
* Η ειδική επιθεώρηση (special survey), κάθε 4 χρόνια με δυνατότητα παράτασης (extension of survey). Στη περίπτωση παράτασης στα 2,5 χρόνια μεσολαβεί η ενδιάμεση επιθεώρηση (medial survey).
* Η γενική επιθεώρηση (για τα υπό ελλην. σημαία Πλοία) .
* Η έκτακτη επιθεώρηση (για τα υπό ελλην. σημαία πλοία) .

Τις επιθεωρήσεις διενεργούν ειδικοί επιθεωρητές (surveyors) από τους αναγνωρισμένους Νηογνώμονες ή την Επιθεώρηση Εμπορικών Πλοίων που συντάσσουν σχετική έκθεση (survey report) προκειμένου να εκδόσουν πιστοποιητικά αξιοπλοΐας και ασφάλειας ή να ανανεώσουν αυτά, περιοδικά ή έκτακτα.

. Κατά τον Κ.Δ.Ν.Δ. αρθ. 32, για να διαπιστωθεί αν ένα ελληνικό πλοίο είναι ικανό για ασφαλή ναυσιπλοΐα πρέπει να υποστεί "γενική επιθεώρηση" από άποψη ναυπηγική, μηχανολογική, ηλεκρολογική, ναυτιλιακή, τηλεπικοινωνιακή, υγειονομική, πληρότητα και κατάσταση σωστικών μέσων και γενικότερα ασφάλειας πλοίου και επιβαινόντων και να του έχει χορηγηθεί πιστοποιητικό αξιοπλοΐας ή Πρωτόκολο Γενικής Επιθεώρησης (για τα υπό ελληνική σημαία πλοία).
 
Κατά το άρθρο 33, η γενική επιθεώρηση επαναλαμβάνεται κατά τακτά χρονικά διαστήματα, κατά δε το άρθρο 34, κάθε σκάφος που παθαίνει βλάβη (μηχανολογική, στα ύφαλα ή έξαλα ή οποιαδήποτε που επειρεάζει τον ασφαλή πλού) του διακόπτονται οι πλόες προκειμένου να γίνουν οι απαραίτητες επισκευές και ακολουθήσει "έκτακτη επιθεώρηση".

Αν στο λιμένα κατάπλου δεν υφίστανται συνεργεία αποκατάστασης ζημίας τότε το πλοίο, είτε αυτοδυνάμως είτε ρυμουλκούμενο άνευ επιβατών ή φορτίου, οδηγείται στο πλησιέστερο λιμένα ικανό για την αποκατάσταση, προκειμένου στη συνέχεια να εφοδιαστεί με ανάλογο πιστοποιητικό.
## Παραπομπές


   

Κατηγορία:Ναυτική ορολογία
Κατηγορία:Πλοίο
Αυτοκεφαλία (Ορθόδοξη Εκκλησία)

Στις ιεραρχικές Χριστιανικές εκκλησίες, η **αυτοκεφαλία** είναι το καθεστώς μιας ιεραρχικής εκκλησίας, που διοικούν η Ιερά Σύνοδος και ο προκαθήμενός της χωρίς την έγκριση άλλης εκκλησιαστικής αρχής. Όταν μία Οικουμενική Σύνοδος ή ένας προκαθήμενος επίσκοπος (όπως για παράδειγμα ένας Πατριάρχης ή Αρχιεπίσκοπος), αποδεσμεύει μια εκκλησιαστική επαρχία από την εξουσία του και η καινούρια ανεξάρτητη εκκλησία είναι σε πλήρη κοινωνία  με την ιεραρχία στην οποία δεν ανήκει πια, τότε η Σύνοδος ή ο προκαθήμενος χορηγεί αυτοκεφαλία. 
Ενώ η Αυτοκεφαλία ταυτίζεται με την έννοια της αυτοδιοίκησης, στην πραγματικότητα σημαίνει αυτο-κέφαλη, δηλαδή ότι ηγείται του εαυτού της, ενώ Αυτόνομη κυριολεκτικά σημαίνει ότι νομοθετεί για τον εαυτό της.
Με την ευρύτερη έννοια του όρου, όλες οι τοπικές εκκλησίες μπορούν να λέγονται Χριστοκέφαλες, ακόμη κι αν αναφέρουν σε κάποια ανώτερη επίγεια εξουσία. 

Ένα ενδιάμεσο στάδιο είναι η αυτονομία. Ο ανώτερος επίσκοπος μιας αυτόνομης εκκλησίας, για παράδειγμα ο αρχιεπίσκοπος ή ο μητροπολίτης, δίνει λόγο στον Πατριάρχη της μητέρας εκκλησίας, ο οποίος επικυρώνει και την εκλογή του αλλά σε όλα τα υπόλοιπα θέματα ισχύει το αυτοδιοίκητο από την Ιεραρχία της. Παράδειγμα αποτελούν η αυτόνομη Ορθόδοξη Εκκλησία της Εσθονίας, η Ορθόδοξη Αυτόνομη Εκκλησία της Φινλανδίας και η ημιαυτόνομη Εκκλησία της Κρήτης. 

Κατηγορία:Χριστιανική ορολογία
Κατηγορία:Εκκλησιολογία
Κατηγορία:Ανατολικές Ορθόδοξες Εκκλησίες
Επιθεώρηση Εμπορικών Πλοίων

Η **Επιθεώρηση Εμπορικών Πλοίων** είναι ειδική υπηρεσία (Διεύθυνση) του Υπουργείου Εμπορικής Ναυτιλίας (Υ.Ε.Ν.) αρμόδια για τον έλεγχο και τη διενέργεια επιθεωρήσεων των ελληνικών εμπορικών πλοίων, πλοιαρίων κλπ, σύμφωνα με το άρθρο 35 και επόμενα του Κ.Δ.Ν.Δ.

## Σκοπός
Ελέγχει μελέτες σχέδια των ναυπηγήσεων, μετασκευών, επισκευών ελληνικών φορτηγών πλοίων καθώς και τη καταλληλότητα των πάσης φύσεως ελληνικών επιβατηγών από άποψη ασφάλειας, υγιεινής και άνεσης. Είναι η "καθ΄ ύλην" αρμόδια Υπηρεσία για θέματα ασφάλειας των πλοίων σύμφωνα με διεθνείς συμβάσεις όπως και για τη χάραξη των γραμμών φόρτωσης των πλοίων. Στην αρμοδιότητά της εμπίπτουν και τα υπό ξένη σημαία επιβατηγά πλοία, εφόσον παραλαμβάνουν επιβάτες από ελληνικούς λιμένες.

## Έδρα
Η Ε.Ε.Π. εδρεύει στον Πειραιά και επανδρώνεται με ικανό αριθμό τεχνικών επιθεωρητών. Σε όλους σχεδόν τους λιμένες της χώρας δια των Λιμενικών Αρχών συγκροτούνται "τοπικά κλιμάκια" επιθεώρησης σκαφών για κάλυψη έκτακτων περιστατικών.

## Ιστορία
Η Ε.Ε.Π. συστάθηκε δια του Βασιλικού διατάγματος της 30 Δεκεμβρίου του 1920, ημερομηνία που αποτελεί και το γενέθλιο της Υπηρεσίας.

Κατηγορία:Υπουργείο Ναυτιλίας και Νησιωτικής Πολιτικής
Κατηγορία:Ασφάλεια στην Ελλάδα
Κεντρική τράπεζα

[thumb|right|200px|Το κτήριο της [Ευρωπαϊκή Κεντρική Τράπεζα|Ευρωπαϊκής Κεντρικής Τράπεζας στην Φραγκφούρτη της Γερμανίας]]
Η **κεντρική τράπεζα** μίας χώρας είναι το χρηματοπιστωτικό ίδρυμα που συντονίζει τις εγχώριες τράπεζές της ως προς τη γενική πολιτική τους και η τράπεζα που διαθέτει το εκδοτικό προνόμιο, την αρμοδιότητα δηλαδή να εκδίδει νέο χρήμα.

Συγκεκριμένα η Κεντρική Τράπεζα οριοθετεί τα επιτόκια των τραπεζών καθορίζοντας το επιτόκιο δανεισμού της, θέτοντας έτσι τις γενικές γραμμές πλεύσης για τις υπόλοιπες, δηλαδή τις εμπορικές τράπεζες (οι οποίες είναι αναγκασμένες έπειτα να δράσουν μέσα σε καθορισμένα πλαίσια). Επίσης είναι η μόνη τράπεζα που δικαιούται να εκδώσει και να θέσει σε κυκλοφορία τα τραπεζογραμμάτια που κυκλοφορούν σε ένα κράτος ή να δεσμεύσει τα υπάρχοντα που κινούνται στην αγορά. Η προσφορά του χρήματος γίνεται με πράξεις όπως η έκδοση ομολογιών. Κατά την έκδοση νέων ομολογιών η τράπεζα δεσμεύει το πλεονάζoν χρήμα από την αγορά ενώ με τη ρευστοποίησή τους το επαναδιαθέτει όποτε αυτό είναι σκόπιμο. Έτσι η Κεντρική Τράπεζα είναι ένα από τα βασικά όργανα ενός κράτους για την άσκηση της νομισματικής πολιτικής. Τέτοιου είδους πράξεις ασκούν επιρροή στον πληθωρισμό ενός κράτους.

Η Κεντρική Τράπεζα επίσης παρέχει πιστώσεις στις τράπεζες για την ομαλή διεξαγωγή των εργασιών τους (όταν για παράδειγμα αυτές αδυνατούν προσωρινά να αντεπεξέλθουν στις υποχρεώσεις τους).
Σε εξαιρετικές περιπτώσεις όπου μία τράπεζα έχει αυξημένες υποχρεώσεις, τις οποίες δεν δύναται να εκπληρώσει με άλλο τρόπο, η Κεντρική Τράπεζα μπορεί να αναλάβει τις υποχρεώσεις αυτές. Για τον λόγο αυτό η Κεντρική Τράπεζα δέχεται ένα ετήσιο ποσοστό εισφοράς από τις άλλες τράπεζες προς κάλυψη τέτοιων περιπτώσεων.

Τέλος οι Κεντρικές Τράπεζες είναι πολλές φορές επιφορτισμένες με τη διεξαγωγή ερευνών και μελετών σχετικά με τον ιδιωτικό και επιχειρηματικό δανεισμό, με τη στατιστική επεξεργασία των ευρημάτων και τη διεξαγωγή πορισμάτων για την πορεία της οικονομίας του κράτους.

## Δείτε επίσης
*Ομοσπονδιακό Αποθεματικό Σύστημα (ΗΠΑ)
*Ευρωπαϊκή Κεντρική Τράπεζα
*Τράπεζα της Ελλάδας
Δήμος (αποσαφήνιση)

Ο **Δήμος** μπορεί να αναφέρεται σε:

*Δήμος (όνομα), ελληνικό ανδρικό όνομα
*δήμος, οντότητα της δημόσιας διοίκησης
*Εκκλησία του δήμου, η δημοκρατική συνέλευση στην Αρχαία Αθήνα

Κατηγορία:Αποσαφηνίσεις ονομάτων
Πρελούδιο

Το **πρελούδιο** είναι μουσικό κομμάτι σχεδιασμένο να παιχθεί ως εισαγωγή πριν από μια σύνθεση, συνήθως μια Φούγκα ή Σουίτα. Στην πρωταρχική του μορφή, το πρελούδιο λειτουργούσε περισσότερο ως άσκηση των μουσικών πριν την εκτέλεση του κυρίως έργου, καθώς και για το κούρδισμα και τη σταθεροποίηση των οργάνων. Για το λόγο αυτό ήταν σύνθεση ελεύθερη στη δομή και περισσότερο αυτοσχεδιαστικού χαρακτήρα. Κατά την περίοδο του ρομαντισμού, το πρελούδιο αποτελεί πολλές φορές αυτόνομο μουσικό κομμάτι, όπως για παράδειγμα σε συνθέσεις του Σοπέν ή του Φραντς Λιστ.  
Τα παλαιότερα γνωστά πρελούδια χρονολογούνται το 1448 και είναι γραμμένα για το εκκλησιαστικό όργανο ως εισαγωγή πριν την εκκλησιαστική φωνητική μουσική. 
Η ονομασία πρελούδιο χρησιμοποιείται, επίσης, για εισαγωγές Όπερας.

## Παραπομπές


Κατηγορία:Μουσική μορφολογία
Επιπαλαιολιθική περίοδος

right|thumb|
Με τον όρο **Επιπαλαιολιθική** εννοείται εκείνη η περίοδος ανάπτυξης της ανθρώπινης τεχνολογίας που προηγείται της νεολιθικής περιόδου της λίθινης εποχής. Συχνά προτιμάται ως εναλλακτικός όρος αντί του Μεσολιθική για περιοχές του πλανήτη στις οποίες οι επιπτώσεις της Ύστερης Παγετώδους ήταν περιορισμένες. Τούτη η περίοδος ξεκίνησε στο τέλος της Πλειστόκαινου εποχής (βλ. επίσης Γεωλογική χρονολογική κλίμακα) περίπου πριν από 10.000 χρόνια και τελείωσε με την εισαγωγή της γεωργίας, περίπου πριν από 8.000 χρόνια.
 
Η Επιπαλαιολιθική διακρίνεται σαφώς τουλάχιστον στη Μέση Ανατολή, τη Μικρά Ασία και την Κύπρο, δηλαδή σε περιοχές όπου η Νεολιθική επανάσταση συνέβη αρκετά νωρίς και οι μεταπαγετώδεις κλιματικές αλλαγές δεν ήταν ιδιαίτερα έντονες και δεν άφησαν πίσω τους σημαντικές γεωλογικές διαταράξεις. 

Οι κυνηγοί-τροφοσυλλέκτες της επιπαλαιολιθικής κατασκεύαζαν σχετικά προηγμένα εργαλεία από πυριτόλιθο ή μικρές λεπίδες οψιανού που αποκαλούνται μικρόλιθοι και φαίνεται πως συνδυάζονταν με κατάλληλες ξύλινες λαβές. Οι κυνηγοί-τροφοσυλλέκτες αυτής της περιόδου χαρακτηρίζονται ως νομάδες αν και ο Νατούφιος πολιτισμός της Ανατολής εγκατέστησε μόνιμους οικισμούς.

## Εξωτερικοί σύνδεσμοι
* 

Κατηγορία:Αρχαιολογικές περίοδοι
Τάρανδος

thumb|right|Τα κέρατα του ταράνδου αναπτύσσονται ξανά κάθε χρόνο κάτω από ένα στρώμα γούνας. Αυτός ο τάρανδος χάνει το στρώμα αυτό σε ένα από τα κέρατά του.
Ο **τάρανδος** (*Rangifer tarandus* - *Τάρανδος ο τάρανδος*), γνωστός και ως **[[καριμπού]]** στη Βόρεια Αμερική, είναι ελάφι που κατοικεί σε αρκτικές περιοχές.

## Κατοικία
Ο τάρανδος διανέμεται σε έναν αριθμό βορείων τόπων. Τάρανδοι συναντώνται στη Σκανδιναβία (συμπεριλαμβανομένης και της Ισλανδίας), στην ευρωπαϊκή Ρωσία, στη Σπιτσβέργη και αλλού, στη βόρεια Ρωσία συμπεριλαμβανομένης της Νόβαγια Ζεμλιά, στην ασιατική Ρωσία, στη Βόρεια Αμερική, στη Γροιλανδία, στον Καναδά και στην Αλάσκα. Το 1952 οι τάρανδοι επανεισήχθησαν στη Σκωτία, καθώς τα φυσικά κοπάδια είχαν εκλείψει τον 10ο αιώνα. 

Εξημερωμένοι τάρανδοι βρίσκονται κυρίως στη βόρεια Σκανδιναβία και τη Ρωσία και άγριοι τάρανδοι κυρίως στη Βόρεια Αμερική, τη Γροιλανδία και την Ισλανδία.

## Ανατομία
Το βάρος του θηλυκού ποικίλει μεταξύ 60 και 170 κιλών. Σε μερικές υποκατηγορίες ταράνδου το αρσενικό είναι λίγο μεγαλύτερο. Σε άλλες, το αρσενικό μπορεί να φτάσει μέχρι τα 300 κιλά. Και τα δύο φύλα αναπτύσσουν κέρατα, τα οποία (για τη Σκανδιναβική ποικιλία) στα γέρικα αρσενικά πέφτουν τον Δεκέμβριο, στα νεαρά αρσενικά την άνοιξη και στα θηλυκά το καλοκαίρι. Τα εξημερωμένα ζώα έχουν μικρότερα πόδια και είναι βαρύτερα από τα άγρια. 

Οι τάρανδοι είναι μηρυκαστικά ζώα και διαθέτουν στομάχι με τέσσερα μέρη. Τρώνε κυρίως λειχήνες τον χειμώνα, ιδιαίτερα βρύα ταράνδων. Ωστόσο, τρώνε και τα φύλλα από ιτιές και σημύδες, καθώς επίσης βούρλα και χόρτα. Μπορούν επίσης να φάνε αρουραίους, τρωκτικά lemmus, πουλιά και αυγά πουλιών. 

Ένα ασυνήθιστο χαρακτηριστικό των ταράνδων είναι πως διαθέτουν μπροστινά δόντια μόνο στην κάτω γνάθο, ενώ έχει φρονιμίτες και στις δύο σιαγόνες.

## Πληθυσμός
Στη φύση τα καριμπού μεταναστεύουν σε μεγάλα κοπάδια μεταξύ της γενέθλιας περιοχής τους και της χειμερινής κατοικίας τους. Οι μεγάλες οπλές τους, βοηθούν το ζώο να κινείται στο χιόνι και την τούντρα. Επίσης ωθούν το ζώο ενώ κολυμπά. 

Περίπου 1 εκατομμύριο ζει στην Αλάσκα και άλλοι τόσοι στον βόρειο Καναδά. Υπάρχουν περίπου 5 εκατομμύρια τάρανδοι στην Ευρασία, κυρίως ημι-εξημερωμένοι. 

Τα αρσενικά συνήθως αποκόπτονται από την ομάδα και γίνονται μοναχικά, ενώ το υπόλοιπο κοπάδι αποτελείται βασικά από θηλυκά, συνήθως σε μητριαρχία.

## Αρρώστιες και απειλές
Οι φυσικές απειλές στους ταράνδους συμπεριλαμβάνουν τις χιονοστιβάδες και τα αρπακτικά λύκους, λύγκες, αρκούδες και άλλα. Στη μεσολιθική και νεολιθική περίοδο ήταν θύμα κυνηγιού και από τους Ευρωπαίους. Τα κοράκια μπορούν επίσης εμμέσως να σκοτώσουν τα μικρά των ταράνδων, τυφλώνοντάς τα (τρώγοντας τα μάτια τους).

Στις ασθένειες συμπεριλαμβάνονται η *brucellosis*, σήψη ποδιών και κερατίτιδα (μόλυνση ματιών).

## Εξωτερικοί σύνδεσμοι
* 
* 
* 

Κατηγορία:Ελαφίδες
Κατηγορία:Θηλαστικά της Ευρώπης
Κατηγορία:Θηλαστικά της Ασίας
Κατηγορία:Θηλαστικά των Ηνωμένων Πολιτειών
Κατηγορία:Θηλαστικά του Καναδά
Κατηγορία:Θηλαστικά της Ρωσίας
Κατηγορία:Τούνδρα
Αρχαιολογικό σχέδιο

thumb|180 px|right|Δείγμα αρχαιολογικού σχεδίου 

Με τον όρο **αρχαιολογικό σχέδιο** εννοούμε το γραπτό αρχείο με το οποίο αποτυπώνονται τα χαρακτηριστικά και τα τεχνουργήματα (τέχνεργα) μιας αρχαιολογικής ανασκαφής σε οριζόντιο επίπεδο. Μπορεί να έχει τη μορφή κάτοψης ή τη μορφή προ-ανασκαφικού σχεδίου, το οποίο αποτυπώνεται πριν ανασκαφούν οποιαδήποτε χαρακτηριστικά του αρχαιολογικού πεδίου και είναι ιδιαίτερα χρήσιμο στην διαχείριση της ανασκαφής. Επίσης, η ίδια κάτοψη μπορεί να σχεδιαστεί μετά την εκτέλεση του ανασκαφικού έργου, οπότε αποτυπώνονται πλήρως οι λεπτομέρειες με σχεδιαστικές συμβάσεις, όπως οι σκιάσεις. 

Σχέδιο είναι δυνατόν να αποτυπωθεί για όλο το πεδίο, για κάποιο ιδιαίτερο σκάμμα ή για κάποια ιδιαίτερη τομή του σκάμματος. Οι συνήθεις κλίμακες αποτύπωσης είναι 1:50 ή 1:20. Τα σχέδια συνδέονται με το σύστημα ημερολογιακής καταγραφής πλαισίου με την συμπερίληψη γνωστών σημείων του τετραγωνισμένου πλέγματος ή κάναβου και σχετικών ή απόλυτων ενδείξεων ύψους (ιδιαίτερα όταν είναι γνωστό το απόλυτο ύψος μιας κορυφής ή η στάθμη της θάλασσας. Οι φωτογραφίες, συμπληρωματικές ενός καλού σχεδίου είναι μεν απαραίτητες, αλλά δεν μπορούν να υποκαταστήσουν τη σημασία της ορθής σχεδίασης του αρχαιολογικού πεδίου. Οι μετρήσεις που απαιτούνται για τη κατασκευή ενός αρχαιολογικού σχεδίου μπορεί να γίνουν με εμπειρικές μεθόδους από τους ίδιους τους αρχαιολόγους ή από τοπογράφους.

## Δείτε επίσης
*Αρχιτεκτονικό σχέδιο
*Ηλεκτρομηχανολογικό σχέδιο
*Μηχανολογικό σχέδιο
*Τοπογραφικό σχέδιο

Κατηγορία:Αρχαιολογικές μέθοδοι
Κατηγορία:Σχέδιο
Κατηγορία:Τεχνικό σχέδιο
Κατηγορία:Πληροφοριακά γραφήματα
Σχεδιο
Ευστάχιος

Ο **Μπαρτολομέο Ευστάχιος** (, 1500-1510 - 27 Αυγούστου 1574), επίσης γνωστός ως **Ευστάχιος** (), ήταν Ιταλός γιατρός, που ανακάλυψε την ευσταχιανή σάλπιγγα στο αυτί. Η ακριβής ημερομηνία γέννησής του είναι άγνωστη και έχουν προταθεί τα έτη 1510 ή 1514 ή 1500.

Το 1547 διορίστηκε γιατρός του Πάπα Παύλου Γ΄ και το 1549 έγινε καθηγητής ανατομίας στη Ρώμη. Πέθανε στη διάρκεια ενός ταξιδιού για το Φοσσομπρόνε, το 1574.

## Παραπομπές


## Πηγές
* Choulant, L. *History and bibliography of anatomic illustration.* Trans. and annotated by Mortimer Frank. (New York: Hafner, 1962). pp.&nbsp;200–204.
* *Dizionario biografico degli italiani.* (Roma: Istituto della Enciclopedia Italiana, 1960- ). Vol. 43, pp.&nbsp;531–536.
* Roberts, K. B. "Eustachius and his anatomical plates." *Newsletter of the Canadian Society for the History of Medicine*, (1979) Apr.: 9-13.

## Εξωτερικοί σύνδεσμοι
* 

Κατηγορία:Ιταλοί επιστήμονες
Κατηγορία:Ιταλοί ανατόμοι
Κατηγορία:Ιταλοί πανεπιστημιακοί
Κατηγορία:Ιστορία της ανατομίας
Dr. Alban

Ο **Dr. Alban** (26 Αυγούστου 1957) είναι Νιγηριανός μουσικός και παραγωγός.

Γεννήθηκε στη Νιγηρία ως Alban Nwapa και σπούδασε οδοντιατρική στη Σουηδία. Αργότερα έγινε DJ στο κλαμπ "Alphabet Street" της Στοκχόλμης. Με το τραγούδι It's my life (1992) έκανε επιτυχία διεθνώς.

## Δισκογραφία

**Albums** :

* 1990 - Hello Africa
* 1992 - One Love
* 1993 - Hello Africa (Second Edition)
* 1994 - Look Who's Talking
* 1996 - Born In Africa
* 1997 - The Very Best Of 1990 - 1997
* 1997 - I Believe
* 2000 - Prescription

Διάσημες επιτυχίες :

* 1990 - Hello Africa
* 1990 - No Coke
* 1992 - It's My Life
* 1993 - Sing Hallelujah!
* 1994 - Look Whos Talking
* 1995 - This Time Im free
* 1997 - Mr. Dj
* 2001 - Because Of You

## Παραπομπές


## Εξωτερικοί σύνδεσμοι
* http://www.dralban.net/ - Επίσημος ιστότοπος.

Κατηγορία:Ποπ μουσικοί
Κατηγορία:Νιγηριανοί μουσικοί
Κατηγορία:Σουηδοί καλλιτέχνες
Κατηγορία:Eurodance μουσικοί
Τσέμπαλο

thumb|right|250px|Ιταλικό κλαβεσέν του 17ου αιώνα
Το **τσέμπαλο** ή παλαιότερα **κλειδοκύμβαλο** (Ιταλ.:*Cembalo*), (Γαλλ.:*Clavecin*), είναι πληκτροφόρο χορδόφωνο μουσικό όργανο, πρόγονος του κατοπινού πιάνου. Το τσέμπαλο κατάγεται από την Ιταλία, ενώ το παλαιότερο τσέμπαλο χρονολογείται από τον 14ο αιώνα.

Όπως και το πιάνο, έχει σχήμα φτερούγας και παίζεται από πληκτρολόγιο με τα δάκτυλα. Οι χορδές του είναι κάθετες ως προς το πληκτρολόγιο και η έκτασή του είναι συνήθως 4 έως 5 οκτάβες. Σε παλαιότερα όργανα παραλείπονται κάποιες νότες στο κατώτερο άκρο της έκτασής του, εξοικονομώντας έτσι χώρο ώστε να μπορεί να παίζει τις πιο βασικές χαμηλές νότες: παράδειγμα: Ντο-ρε-μι (παραλείποντας το ντο και ρε δίεση) και συνεχίζει χρωματικά. Πολλά τσέμπαλα έχουν δύο πληκτρολόγια, το καθένα από τα οποία αντιστοιχεί σε ένα ή περισσότερα σετ χορδών (ρετζίστρα), 8, 4, ή και 16 ποδών. Τα τσέμπαλα κατατάσσονται σε τρεις κύριους τύπους (ιταλικός, γαλλο-φλαμανδικός, γερμανικός κλπ), ο καθένας από τους οποίους έχει ιδιαίτερα κατασκευαστικά, ηχητικά και αισθητικά (εξωτερικά) χαρακτηριστικά.

Το όργανο παράγει ήχο μέσω μηχανισμού που συνδέει τα πλήκτρα με ένα μικρό κάθετο κομμάτι ξύλο, πάνω στο οποίο είναι στερεωμένη μια πένα από φτερό ή σκληρό δέρμα (πλέον οι πένες κατασκευάζονται από βινύλιο). Το πλήκτρο του οργάνου, με την πίεση του δαχτύλου, ενεργεί ως μοχλός πάνω στο ξύλο που ανασηκώνεται, οπότε η πένα τσιμπά τη χορδή κι αφού προκαλέσει τον ήχο ξαναγυρίζει στη θέση της. Στην επαναφορά του πλήκτρου η χορδή σιγάται από ένα κομμάτι τσόχα (σιγαστήρας) που αποτελεί μέρος του μηχανισμού, ενώ σε πολλά όργανα οι μηχανισμοί συνδιάζονται με τέτοιον τρόπο, έτσι ώστε με το πάτημα του κάθε πλήκτρου να ηχεί ταυτόχρονα και το αντίστοιχο πλήκτρο του δεύτερου πληκτρολογίου, ή ακόμη και η χαμηλότερη ή ψηλότερη οκτάβα του εν λόγω πλήκτρου.

Ο ήχος του τσέμπαλου είναι νυκτός και δεν έχει τη δυνατότητα της πολυεπίπεδης αυξομείωσης της έντασης που έχει το πιάνο, ούτε και τη διάρκεια που έχει το εκκλησιαστικό όργανο. Αποτελεί ένα από τα κυριότερα όργανα της εποχής της Αναγέννησης του Μπαρόκ, με πλουσιότατο δικό του (σόλο) ρεπερτόριο, αλλά και ως όργανο συνοδείας (βλ. και μπάσο κοντίνουο).

Η μουσική για το Τσέμπαλο γράφεται σε δύο πεντάγραμμα όπως και του πιάνου.

Παρόμοια όργανα με το Τσέμπαλο είναι:

* Το *Σπινέττο*, μικρότερης έκτασης, με τραπεζοειδές σχήμα και διάταξη χορδών στις 90° σε σχέση με το πληκτρολόγιο.
* Το *[[Βιργινάλι]]* επίσης μικρότερης έκταση, με ορθογώνιο σχήμα και διάταξη χορδών παράλληλη ως προς το πληκτρολόγιο.

Κυριότεροι συνθέτες για τσέμπαλο: Γ. Σ. Μπαχ, Φ. Κουπρέν, Ντ. Σκαρλάττι, Γκ. Φ. Χαίντελ, Ζ. Φ. Ραμώ, Β. Α. Μότσαρτ και πολλοί άλλοι.

Κατηγορία:Πληκτροφόρα μουσικά όργανα
Κατηγορία:Χορδόφωνα
Όμποε

Το **όμποε** ή **οξύαυλος** (ορθή προφορά γαλλ. *Hautbois*: ομπουά, γερμ. *Oboe*: ομπόε) είναι πνευστό μουσικό όργανο με επιστόμιο από διπλή γλωττίδα, εφαρμοσμένη σε έναν εβένινο σωλήνα που φαρδαίνει σε σχήμα καμπάνας και που επάνω του εφαρμόζεται ένα σύστημα μεταλλικών κλειδιών. Το μήκος του είναι 60 εκατοστά και ανήκει στα ξύλινα πνευστά. Ο ήχος του είναι εκφραστικός με κάποια μελαγχολική χροιά. Είναι κάπως δύσκολο στον χειρισμό του, κυρίως επειδή χρειάζεται έντονο φύσημα για να περάσει ο αέρας από το λεπτό επιστόμιο, με αποτέλεσμα ο μουσικός να δυσκολεύεται αν δεν γνωρίζει καλά την τεχνική του. Η ονομασία προέρχεται από το γαλλικό *haut bois* (ψηλό ξύλο) που προσδιόριζε το όργανο αυτό, για να διακρίνεται από το βαθύφωνο της ίδιας οικογένειας φαγκότο. Επίσης μπορεί να παίξει και πολύ χαμηλά και πολύ ψηλά.
## Εξωτερικοί σύνδεσμοι
*The All Oboe Page

Κατηγορία:Ξύλινα πνευστά μουσικά όργανα
Ξύλινα πνευστά της συμφωνικής ορχήστρας

μικρογραφία|Μερικά παραδείγματα ξύλινων πνευστών από ορχήστρα.
Τα **ξύλινα πνευστά** είναι ομάδα πνευστών μουσικών οργάνων και ως όρος χρησιμοποιείται στο πλαίσιο της συμφωνικής ορχήστρας καθώς και σε άλλα μουσικά σύνολα. Ονομάζονται έτσι όχι απαραίτητα επειδή είναι φτιαγμένα από ξύλο αλλά κυρίως διότι είτε κατασκευάζονταν παραδοσιακά από ξύλο (π.χ. φλάουτο), είτε επειδή ο ήχος τους συγγενεύει με τον ήχο των ξύλινων πνευστών.

Τα ξύλινα πνευστά θεωρούνται από τα παλαιότερα γνωστά μουσικά όργανα. Τα πρώτα ευρήματα, που χρονολογούνται από την παλαιολιθική εποχή (περίπου 20.000 π.Χ.), είναι ορισμένα πρωτόγονα φλάουτα, φτιαγμένα από κούφια κόκκαλα μεγάλων ζώων. Είχαν μία μόνο οπή και παρήγαγαν ένα μοναδικό ήχο (όπως ακριβώς συμβαίνει όταν φυσάμε στο στόμιο hgj μπουκαλιού).

Η συμφωνική ορχήστρα περιλαμβάνει φλάουτα και πίκολο, όμποε και αγγλικό κόρνο, κλαρινέτα και μπάσο κλαρινέτο, φαγκότα και κόντρα φαγκότο. Μερικές φορές συμπεριλαμβάνεται στην ορχήστρα και το σαξόφωνο.

Σε όλα τα πνευστά όργανα, για να παραχθεί ένας ήχος, πρέπει η στήλη του αέρα που περιέχεται μέσα στο σωλήνα του οργάνου να τεθεί σε παλμική κίνηση, να δημιουργηθούν δηλαδή μέσα στο σωλήνα κύματα από αέρα. Αυτά τα κύματα αέρα, στα ξύλινα πνευστά, δημιουργούνται με διαφορετικούς τρόπους.

Τα ξύλινα πνευστά χωρίζονται στις εξής κατηγορίες:
* Στα πνευστά με απλό επιστόμιο:
# Φλάουτο (σε διάφορες τονικότητες)
# Πίκολο

* Στα πνευστά με μονή γλωττίδα:
# Κλαρινέτο (σε διάφορες τονικότητες)
# Μπάσο κλαρινέτο
# Σαξόφωνο (σε διάφορες τονικότητες)
* Στα πνευστά με διπλή γλωττίδα:
# Όμποε
# Αγγλικό κόρνο
# Φαγκότο
#Κόντρα φαγκότο


Κατηγορία:Αερόφωνα
Στρατηγικόν

Με τον όρο **Τακτικόν** ή **Στρατηγικόν** εννοείται στη Βυζαντινή γραμματεία ένα πρακτικό εγχειρίδιο, απευθυνόμενο σε στρατιωτικούς. Το *Στρατηγικόν* περιέχει κυρίως θεωρητικές πραγματείες περί του πολέμου ή συμβουλές στρατιωτικής τακτικής. Ανάμεσα σε αυτές τις συμβουλές περιλαμβάνονται τρόποι παράταξης του στρατεύματος, μελέτες επί των πολεμικών συνηθειών, παραθέσεις αποσπασμάτων αρχαίων συγγραφέων ή εξιστορήσεις περιστατικών, από τα οποία αντλούνταν συγκεκριμένα παραδείγματα. Σύμφωνα με τον Δ. Τσουγκαράκη (Εισ. *Στρατηγικόν* Κεκαυμένου), πρόκειται για γραμματειακό είδος με ρίζες βαθιά χωμένες στην Αρχαιότητα, το οποίο γνώρισε άνθηση στη Βυζαντινή Αυτοκρατορία εξαιτίας του σημαντικού αριθμού Τακτικογράφων. 

Σώζονται συνολικά περί τα 200 χειρόγραφα που περιλαμβάνουν ανάλογα έργα. Ανάμεσα στα σημαντικότερα συγκαταλέγονται:

*Το *[[Στρατηγικόν του Μαυρικίου|Στρατηγικόν]]* του Μαυρικίου (6ος ή 9ος-10ος αιώνας). 
*Οι ανώνυμες πραγματείες *περί στρατηγικής* (ed. G. Dennis, *Three Byzantine Military  Treatises*, D.O. 1985). 
*Τα Τακτικά του Λέοντα Σοφού (ed. R. Vari, *Leonis Imperatoris Tactica*, Budapest 1917). 
*Το *[[Περί Παραδρομής|Περί παραδρομής πολέμου του Νικηφόρου βασιλέως]]*, που αποδίδεται στον Νικηφόρο Φωκά (ed. G. Dagron - H. Mihaescu, *Le traite sur le guerilla de l' empereur Nicephore Phocas (963-969)*, Paris, 1986).
*Τo *[[Στρατηγικόν του Κεκαυμένου|Στρατηγικόν]]* του Κεκαυμένου (εκδ. Κανάκη, εισ.-μτφρ. Δ. Τσουγκαράκης, επιμ. Θ. Μωυσιάδης, Αθήνα 1993).
*Το *[[Στρατηγική Έκθεσις|Στρατηγική έκθεσις και σύνταξις Νικηφόρου δεσπότου]]*, που αποδίδεται στον Νικηφόρο Φωκά.

## Προτεινόμενη Βιβλιογραφία

*Κεκαυμένος, *Στρατηγικόν*, Εισαγωγή-Μετάφραση: Δημ. Τσουγκαράκης, Επιμέλεια: Θεόδ. Μωυσιάδης [Αθήνα 1993], Εκδ. Κανάκη
*A.P. Kazhdan - Ann Wharton Epstein, *Αλλαγές στον Βυζαντινό Πολιτισμό κατά τον 11ο και 12ο αιώνα*, [Αθήνα 1997], Εκδ. Μ.Ι.Ε.Τ
*J.J. Norwich, *Σύντομη Ιστορία του Βυζαντίου*, [Αθήνα, 1999], Εκδ. Γκοβόστη
*Michael Angold, *Η Βυζαντινή Αυτοκρατορία από το 1025 έως το 1204, Μια Πολιτική Ιστορία*, [Αθήνα 1997], Εκδ. Παπαδήμα.
*Α.Α.Vasiliev, *Η Ιστορία της Βυζαντινής Αυτοκρατορίας 324-1453*, [Αθήνα 1973], IBC Hellas LTD
*Andre Guillou, *Ο Βυζαντινός Πολιτισμός*, [Αθήνα 1998], Εκδ. Ελληνικά Γράμματα.
*Horrocks, Geoffrey, *Greek. A History of the Language and its Speakers* (Cambridge 1997), ελλ. μτφρ. Αθήνα 2006.
*Cyril Mango, *Ιστορία του Βυζαντίου*, 2006, Εκδ. Νεφέλη.

Κατηγορία:Βυζαντινή γραμματεία
Μαλακάς και Μαγκαντά

thumb|right|200px|Ο Μαλακάς και η Μαγκάντα, οι πρώτοι άνθρωποι της Φιλιππινέζικης μυθολογίας

Ο **Σι Μαλακάς** και η **Σι Μαγκαντά** αποτελούν  μορφές της φιλιππινέζικης μυθολογίας και το αντίστοιχο του Αδάμ και της Εύας κατά τα γενικότερα δυτικά πρότυπα.

## Ετυμολογία
Στη γλώσσα Ταγκάλογκ των Φιλιππινών, η λέξη *Μαλακάς* έχει πολλαπλές χρήσεις, με την συνηθέστερη να είναι αυτή του *δυνατός* ή *εύσωμος,* ενώ άλλες έννοιες είναι αυτές του *υγιούς ατόμου*, *καλοφαγά*, ή ακόμα και του *μέθυσου*.Η λέξη *Μαγκαντά* σημαίνει *όμορφη*.Το πρόθεμα του *Σι* χρησιμοποιείται ως άρθρο.

## Ο μύθος
Σύμφωνα με τον μύθο, στις απαρχές του κόσμου δεν υπήρχε *Γη*, παρά μόνο η *Θάλασσα* και ο *Ουρανός*, και ένας αετός. Όταν ο αετός έγινε αφορμή για να έρθουν σε διένεξη ο Ουρανός και η Θάλασσα, ο Ουρανός έβρεξε μεγάλους ογκόλιθους εναντίον της Θάλασσας, και οι ογκόλιθοι αυτοί έγιναν οι νήσοι των Φιλιππινών. Με τον καιρό, γεννήθηκαν και οι *Ανέμοι*, και όταν παντρεύτηκαν μεταξύ τους το *στεριανό* με το *θαλασσινό αγέρι*, γεννήσαν το μπαμπού. Ο αετός βλέποντας το μπαμπού το κτύπησε με το ράμφος του και το μπαμπού διασπάστηκε. Από την διάσπαση αυτή, προήλθε ο *Μαλακάς* και η *Μαγκαντά*, και κατόπιν τα ζώα του κόσμου συνεδριάζοντας αποφάσισαν πως οι 2 νεοεμφανιζόμενοι θα έπρεπε να παντρευτούν. Έτσι νυμφεύτηκαν, και με τους απογόνους τους δημιούργησαν το είδος των ανθρώπων.

Κάποια στιγμή ο Μαλακάς θύμωσε και άρχισε να χτυπάει τα παιδιά του με ένα καλάμι. Αυτά για να ξεφύγουν, κρύφτηκαν σε διάφορες τοποθεσίες εντός και εκτός του σπιτιού. Τα παιδιά που κρύφτηκαν εντός των δωματίων του σπιτιού έγιναν μετέπειτα αυτά και οι απόγονοι τους οι αρχηγοί των νήσων των Φιλιππινών, αυτά που κατέφυγαν ανάμεσα στους τοίχους έγιναν οι σκλάβοι, όσα τρύπωσαν στο τζάκι έγιναν οι Νεγρίτος,  και όσα βγήκαν εκτός του σπιτιού ήταν ελεύθεροι άνθρωποι. Τέλος, όσα παιδιά έφυγαν από το νησί ταξιδεύοντας στη θάλασσα, οι απόγονοι τους έγιναν οι λευκοί ξένοι που ήρθαν πολύ αργότερα.

## Παραπομπές


## Εξωτερικοί σύνδεσμοι
* Κινούμενα σχέδια με αναπαράσταση του μύθου - YouTube
* Si Malakas, ο προκατακλυσμιαίος Έλληνας - Ιστολόγιο του Νίκου Σαραντάκου
* Τα στενά της Μαλάκας και ο Si Malakas - Ιστολόγιο του Νίκου Σαραντάκου

Κατηγορία:Ασιατική μυθολογία
Κατηγορία:Πολιτισμός των Φιλιππίνων
Νουούκ

thumb|250px|Η Νουούκ από ψηλά
Η **Νουούκ** (, μεταφράζεται ως: *Το Ακρωτήρι*, παλιότερα *Γκόντχομπ*, , το οποίο μεταφράζεται ως *Καλή Ελπίδα*) είναι πρωτεύουσα και μεγαλύτερη πόλη της αυτοκυβερνώμενης δανικής περιοχής της Γροιλανδίας.

Η πόλη ιδρύθηκε το 1728 από τον Νορβηγό ιεραπόστολο Χανς Εγκέντε (Hans Egede) και στην οποία δόθηκε το όνομα Γκόντχομπ (*Godthåb*). Την εποχή αυτή η Γροιλανδία ήταν νορβηγική αποικία υπαγόμενη στο Στέμμα.

Ωστόσο, το μέρος έχει μια μεγάλη ιστορία κατοίκισης απο Βίκινγκ εξερευνητές από τον 10ο αιώνα και μετά, από Ινουίτ στη συνέχεια και από Ινουίτ και Δανούς σήμερα. Βρίσκεται στο στόμιο του πορθμού Γκοντχααμπσφιόρντεν () στη δυτική ακτή της Γροιλανδίας, περίπου 240 χλμ. νοτίως του Αρκτικού Κύκλου και διαθέτει πληθυσμό 17.316 κατοίκων (01/01/2016). Τοποθετείται 60°14' Βόρεια και 44°7' Δυτικά.

Η πόλη είναι γνωστή ως Γκόντχομπ στου Δανούς κατοίκους του, αν και μετά την ενεργοποίηση της αυτοδιάθεσης το 1979, η επίσημη ονομασία της πόλης είναι το γροιλανδικό όνομα Νουούκ. Είναι η έδρα της κυβέρνησης για την κοινότητα του Νουούκ, που περικλείει περίπου 100.000 τετραγωνικά χιλιόμετρα της Γροιλανδίας.

Το Νουούκ είναι η έδρα και του Πανεπιστημίου της Γροιλανδίας (). Η Air Greenland εξυπηρετεί τις αεροπορικές υπηρεσίες του Νουούκ.

## Παραπομπές


## Εξωτερικοί σύνδεσμοι

* Επίσημη ιστοσελίδα της πόλης του Νουούκ 
* 

Κατηγορία:Πόλεις της Γροιλανδίας
Κατηγορία:Πρωτεύουσες της Βόρειας Αμερικής
Πανεπιστήμιο της Γροιλανδίας

thumb|right|250px|Ο χώρος του Πανεπιστημίου της Γροιλανδίας.
Το **Πανεπιστήμιο της Γροιλανδίας** (ονομάζεται *Ilisimatusarfik*, *Kalaallit Nunaata Universitetia*) είναι ένα πανεπιστήμιο που βρίσκεται στη Νουούκ στη Γροιλανδία. Τα περισσότερα μαθήματα διδάσκονται στα Δανικά και μερικα στα Γροιλανδικά. Από το 2003 το πανεπιστήμιο διαθέτει περίπου 100 φοιτητές, σχεδόν όλοι τοπικοί κάτοικοι, και περίπου 13 άτομα ακαδημαϊκού προσωπικού (σε σύνολο 21 ατόμων συνολικού προσωπικού). Το *Ilisimatusarfik* βρίσκεται στον ιστορικό ιεραποστολικό σταθμό *Herrnhut*, αλλά προγραμματίζεται η μεταφορά του σε ένα νέο ερευνητικό συγκρότημα με την ονομασία *Ilimmarfik* το 2009. 

Το Πανεπιστήμιο διαθέτει τέσσερα τμήματα: Διοίκηση (διδασκαλία οικονομικών, νομικής και άλλων εμπορικών, διοικητικών και δημόσιας διοίκησης σχετιζομένων αντικειμένων), Πολιτιστική και Κοινωνική Ιστορία, Γροιλανδικά και Λογοτεχνία, Θεολογία. 

Η βιβλιοθήκη του περιέχει περίπου 18.000 τόμους. 

## Εξωτερικοί σύνδεσμοι
*Ο δικτυακός τόπος του Πανεπιστημίου της Γροιλανδίας



Γροιλανδία
Κατηγορία:Γροιλανδία